31997R0314
L 051/34
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 314/97 НА КОМИСИЯТА
от 20 февруари 1997 година
за изменение на Регламент (ЕИО) № 94/92 за определяне на подробни правила за прилагане на режима на внос от трети страни, предвиден в Регламент (ЕИО) № 2092/91 на Съвета относно биологичното производство на земеделски продукти и неговото означаване върху земеделските продукти и храни
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 2092/91 на Съвета от 24 юни 1991 г. относно биологичното производство на земеделски продукти и неговото означаване върху земеделските продукти и храни (1), последно изменен с Регламент (ЕО) № 418/96 на Комисията (2), и по-специално член 11 от него,
като има предвид, че член 11, параграф 1 от Регламент (ЕИО) № 2092/91 постановява, че продуктите, внасяни от трета страна, могат да бъдат продавани, само ако са с произход от трета страна, включена в списъка, изготвен съгласно условията, определени в параграф 2 от посочения член; като има предвид, че този списък е представен в приложението към Регламент (ЕИО) № 94/92 на Комисията (3), изменен с Регламент (ЕО) № 522/96 (4);
като има предвид, че Аржентина, Унгария и Швейцария са поискали от Комисията да измени условията за тяхното включване в списъка, предвиден в член 11, параграф 1 от Регламент (ЕИО) № 2092/91, и са предоставили изискваната информация в съответствие с член 2, параграф 2 от Регламент (ЕИО) № 94/92;
като има предвид, че Нидерландия е представила молба да бъде добавен SKAL към инспекционните органи в Унгария; като има предвид, че този инспекционен орган е предварително оценен от Нидерландия и че Комисията е представила тази молба пред унгарските власти; като има предвид, че Унгария се е съгласила да бъде включен този инспекционен орган;
като има предвид, че прегледът на представените данни е довел до заключението, че изискваните норми са еднакви с тези, произтичащи от законодателството на Общността;
като има предвид, че за яснота в настоящия регламент следва да се предвиди пълен списък на третите страни, приети съгласно член 1 от Регламент (ЕИО) № 2092/91;
като има предвид, че за осъществяването на режима за всяка трета страна следва да бъдат определени органите, упълномощени да издават сертификата за инспекция, посочен в член 11, параграф 1, буква б) от Регламент (ЕИО) № 2092/91;
като има предвид, че мерките, предвидени в настоящия регламент, са в съответствие със становището на комитета, посочен в член 14 от Регламент (ЕИО) № 2092/91,
ПРИЕ НАСТОЯЩИЯ РЕГЛАМЕНТ:
Член 1
Приложението към Регламент (ЕИО) № 94/92 се заменя с приложението към настоящия регламент.
Член 2
Настоящият регламент влиза в сила на 1 март 1997 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 20 февруари 1997 година.